Kære skoler og lærere i Varde Provsti.

I ønskes alle en rigtig glædelig jul og et godt nytår.

Julemåneden - mange traditioner er i gang hos jer rundt omkring, nogle har mange år på bagen, andre er helt nye.

For nogle er en ny tradition måske på vej med opførelse af krybbespil. I hvert fald har flere skoler benyttet sig af tilbuddet om at låne de fine kostumer, som er blevet syet til materialet ”Og verden blev ny.” Det er dejligt at se billeder fra jeres skoler, og se kostumerne i brug. Se evt. billeder på VAMS- facebookside.

Bestyrelsen bag VAMS, har allerede bestilt et kostumesæt mere, så vi til næste år har to sæt vi kan låne ud.

Når vi er godt over julen og tager hul på et nyt år, er der flere ting på programmet, som vi håber, I vil benytte jer af.

I marts måned kommer Esbjerg evangeliet til Vardeområdet i form af en reproduktion af Erik Hagens kunstværk. Værket opstilles på 4 skoler.

I den forbindelse er der arrangeret et eftermiddagskursus for lærere, præster og andre interesserede torsdag d. 28.2. kl. 15-17 på Blåbjergskolen i Nr. Nebel. Egil Hvid Olsen fremviser kunstværket og Vibeke Tietge fortæller om undervisningsmaterialet. Se den vedhæftede invitation.

Eleverne i 1. klasse inviteres i løbet af uge 14 til at overvære teaterforestillingen 1-2-3-4-5-6-7-8-9-10, som er et teaterstykke, der tager udgangspunkt i ”De ti bud.” I skrivende stund arbejdes der på et undervisningsmateriale, som kan bruges i forbindelse med teaterstykket, eller generelt i arbejdet med De ti bud.

Allerede nu arbejdes der på salmesangsprojektet for 2019 under arbejdstitlen - Du er ikke alene.

Vi håber, at se mange i domkirken i november. I år havde vi besøg af ca. 900 elever fra Varde Provsti.
I kan undersøge om jeres menighedsråd, ligesom rigtig mange andre, vil betale bustransporten til Domkirken.

I kan bestille materialer året rundt på www.skolekirke-ribestift.dk og jeg er gerne behjælpelig, hvis der er noget I skulle være i tvivl om.

Jeg kommer også gerne på besøg på jeres skole og fortæller om vores tilbud.

Med ønsket om en glædelig jul til alle

Lene Højris

Skole-kirke konsulent.